《赠宗室德强团练》
宋代·释道潜

造物赋象质，于余颇能名。琼瑶琢其骨，冲和擅其清。

公生华屋贵，好学从妙龄。才高岂容遏，卓然以文鸣。

厚德滋善养，雍容无暂矜。区区草茅人，未必真尔能。

家藏三万轴，插架连屋楹。牙签示题目，探赜手不停。

微言固澹泊，嗜好如饴饧。祖宗开鸿基，累圣致太平。

诜诜既蕃衍，绰绰亦见称。裕陵喜人物，教率从典刑。

联翩试文艺，议论参公卿。公材实杞梓，落落非杉柽。

愿言勤著书，会当补朝廷。他时树勋业，彝鼎信可铭。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。